钦定古今图书集成/明伦汇编/人事典/第040卷 > 《释名》 > 《六十一自寿》陈宪章
## 钦定古今图书集成/明伦汇编/人事典/第040卷 > 《释名》 > 《六十一自寿》陈宪章

世间甲子是何年，母鬓双皤子亦然。十数曾孙罗膝
下，两三杯酒笑灯前。寻僧野寺花迷路，吹笛江门月
满船。圣主万年歌不足，“黄河清了凤翩蹮

《史记·五帝本纪》：“舜年六十一，代尧践帝位。”

《韩子外储说篇》：齐桓公微服而行于民间，有鹿门稷
者，行年七十而无妻。桓公问管仲曰：“有民老而无妻
者乎？”管仲曰：“有鹿门稷者，行年七十矣，而无妻。”桓公
曰：“何以令之有妻？”管仲曰：“臣闻之，上有积财，则民臣
必匮乏于下；宫中有怨女，则有老而无妻者。”桓公曰：
“善。”令于宫中：女子未尝御者，出嫁之。

《史记·秦本纪》：晋既虏百里傒，以为秦缪公夫人，媵于
秦。百里傒亡秦走宛，楚鄙人执之。缪公闻百里傒贤，
以五羖羊皮赎之。当是时，百里傒年已七十馀，缪公
释其囚，与语国事，谢曰：“臣亡国之臣，何足问？”缪公曰：
“虞君不用子故亡，非子罪也。”固问，语三日，缪公大说，
授之国政，号曰五羖大夫。

《说苑建本篇》晋平公问于师旷曰：“‘吾年七十，欲学，恐
已暮矣’。师旷曰：‘何不炳烛乎’？”平公曰：“‘安有为人臣而
戏其君乎’？师旷曰：‘盲臣安敢戏其君乎？臣闻之：少而
好学，如日出之阳；壮而好学，如日中之光；老而好学，
如炳烛之明。炳烛之明，孰与眛行乎’？”平公曰：“善哉！”
《晋语》既杀厉公，栾武子，使知武子、彘恭子如周迎悼
公。庚午，大夫逆于清源，乃盟而入。辛巳，朝于武宫，定
百事，立百官。年过七十者，公亲见之，称曰“王父”，王父，
不敢不承。

《说苑敬慎篇》：鲁有恭士，名曰机氾。行年七十，其恭益
甚。冬日行阴，夏日行阳，市次不敢不行，参行必随，坐
必危，一食之间，三起不羞。见衣裘褐之士，则为之礼。
鲁君问曰：“机子年甚长矣，不可释恭乎？”机氾对曰：“君
子好恭以成其名，小人学恭以除其刑。对君之坐，岂
不安哉？尚有差跌，一食之上，岂不美哉？尚有哽噎。今”
若氾所谓幸者也，固未能自必。鸿鹄飞冲天，岂不高
哉？矰缴尚得而加之。虎豹为猛人，尚食其肉，席其皮。
誉人者少，恶人者多。行年七十，常恐斧质之加于氾
者，何释恭为。

成回学于子路三年，回恭敬不已。子路问其故何也？
回对曰：“臣闻之，行者比于鸟，上畏鹰鹯，下畏网罗。夫
人为善者少，为谗者多，若身不死，安知祸罪不施？行
年七十，常恐行节之亏，回是以恭敬待大命。”子路稽
首曰：“君子哉！”

《新序杂事篇》：“昔者，楚丘先生行年七十，披裘带索，往
见孟尝君，欲趋不能进。孟尝君曰：‘先生老矣，春秋高
矣，何以教之’？楚丘先生曰：‘噫将我而老乎？噫将使我
追车而赴马乎，投石而超距乎，逐麋鹿而搏虎豹乎？
吾已死矣，何暇老哉？噫将使我出正辞而当诸侯乎？
决嫌疑而定犹豫乎？吾始壮矣，何老之有’？”孟尝君逡
巡避席，面有愧色。《诗》曰：“老夫灌灌，小子𫏋𫏋。”言老夫
欲尽其谋，而小者骄而不受也，秦穆公所以败其师，
殷纣所以亡天下也。故《书》曰：“黄发之言，则无所愆。”《诗》
曰：“寿胥与试。”美用老人之言以安国也。

《史记信陵君传》：魏公子无忌者，仁而下士。魏有隐士
曰侯嬴，年七十，家贫，为大梁夷门监者。公子闻之，往
请，欲厚遗之，不肯受，曰：“臣修身洁行数十年，终不以
监门困故而受公子财。”公子于是乃置酒，大会宾客。
坐定，公子从车骑虚左，自迎夷门侯生。侯生就车至
家，公子引侯生坐上坐，遍赞宾客，宾客皆惊，侯生遂
为上客。

《后汉书礼仪志》：“仲秋之月，县道皆案户比民年始七
十者，授之以玉杖，𫗦之以糜粥。”

《东观汉记》：马援字文渊，建武二十年，武陵五溪蛮夷
深入，军没，援因复请行，年六十二。帝愍其老，未许之。
援自请曰：“臣尚能披甲上马。”帝令试之，援据案顾盼，
以示可用。帝笑曰：“矍铄哉是翁也。”遂遣援。

《魏志徐宣传》：“宣为左仆射，加侍中光禄大夫，宣曰：‘七
十有县车之礼，今已六十八，可以去矣’。乃固辞疾逊
位，帝终不许。”

《独异志》：“锺繇年七十而纳正室。”

《晋书姚苌载记》：“苌立社稷于长安，百姓年七十有德
行者，拜为中大夫，岁赐牛酒。”

《南齐书华宝传》：“宝父豪，义熙末戍长安。宝年八岁，临
别谓宝曰：‘须我还，当为汝上头’。长安陷虏，豪殁，宝年
至七十不婚冠。或问之者，辄号恸弥日，不忍答也。”
《魏书程骏传》，“骏迁著作郎，为任城王云郎中令，进箴
于王，王纳而嘉之。皇兴中，除高密太守。尚书李敷奏
曰：‘夫君之使臣，必须终效。骏实史才，方申直笔。千里
之任，十室可有。请留之数岁，以成前籍，后授方伯，愚
以为允’。”书奏，从之。显祖屡引骏与论《易》《老》之义，顾谓
群臣曰：“朕与此人言，意甚开畅。”又问骏曰：“卿年几何？”
对曰：“臣六十有一。”显祖曰：“昔太公既老而遭文王，卿
今遇朕，岂非早也？”骏曰：“臣虽才谢吕望，而陛下尊过
西伯。觊天假馀年，竭《六韬》之效。”

《李崇传》：“蠕蠕主阿那瓌率众犯塞，诏崇以本官都督
北讨诸军事以讨之。崇辞于显阳殿，戎服武饰，志气奋扬。时年六十九，干力如少。肃宗目而壮之，朝廷莫
不称善。崇遂出塞三千馀里，不及贼而还。”

《毕众敬传》：“众敬为兖州刺史，征还京师。年已七十，鬓
发皓白，而气力未衰，跨鞍驰骋，有若少壮。笃于姻类，
深有国士之风。”

赵逸字思群历宁朔将军赤城镇将性好坟典白首
弥勤年逾七十手不释卷凡所著述诗赋铭颂五十
馀篇。

《唐书张柬之传》：“柬之少涉经史，补太学生。祭酒令狐
德棻异其才，便以王佐期之。中进士第，始调清源丞。
永昌元年，以贤良召，时年七十馀矣，对策者千馀，柬
之为第一，授监察御史，迁凤阁舍人。”

《赵昌传》：“安南酋獠杜英翰叛，都护高正平以忧死，拜
昌安南都护。夷落向化毋敢桀。居十年，足疾，请还朝，
以兵部郎中裴泰代之，入为国子祭酒。未几，州将逐
泰，德宗召昌问状。时年逾七十，占对精明。帝奇之，复
拜安南都护。诏书至，人相贺，叛兵即定。”

珍珠船：徐铉黜邠州，年七十，手不释卷。精隶书，写许
慎《说文》一帙。

《却扫编》：“杜岐公既致仕还家，年已七十，始学草书，即
工。”

《闻见后录》：傅献简与杜祁公取未见石刻文字二本，
皆逾千言，各记一本。祁公再读，献简一读，覆诵之，不
差一字。祁公时年逾七十矣，光禄丞赵枢在坐见之。
《东轩笔录》：陈恭公初罢政判亳州，年六十九，遇生日，
亲族往往献老人星图以为寿。独其侄世修献《范蠡
游五湖图》，且赞曰：“贤哉陶朱，霸越平吴，名遂身退，扁
舟五湖。”恭公甚喜，即日表纳节。明年累表求退，遂以
司徒致仕。

《过庭录》。忠宣守陈州，党锢祸起，尽窜善类。忠宣以救
蔡新州为论，持正独免。时年已七十，亲识皆劝止之，
曰：“公年七十，中外亦不责，望得幸免，何自苦如是？”公
笑曰：“我受国厚恩，备位宰辅，合沥血恳陈，万一感回
上意，所济非细。若忤旨窜谪，盖亦分也。”遂自草奏章，
命诸子缄封，外人无知者。章上即为行计。未久谪随
“州，分子舍寄食许、苏二郡。骨肉离别，哭声众不忍闻”，
忠宣盖怡然自若也。

范蜀公六十三岁致政，归第后十馀年，上欲起之者
再三。蜀公表谢云：“六十三而告老，盖不待年；七十五
而复来，孰云中礼？”朝廷无以强之，竟从其请。

《避暑录话》：程光禄师孟，吴下人，乐易纯质，善为诗，效
白乐天而尤简直，至老不改吴语。与王荆公有场屋
之旧，荆公颇喜之，晚相遇犹如布衣时。自洪州致仕
归吴，过荆公蒋山，留数日，时已年七十馀。荆公戏之
曰：“公尚欲仕乎？”曰：“犹可更作一郡。”荆公大笑，知其无
隐情也。

《金史左泌传》：泌性夷澹，好读庄、《老》。年六十一，即请致
仕，亲友或以为早，泌叹曰：“予年三十秉旄钺，侵寻仕
路又三十年，名遂身退可矣。”时人高之。

《琬琰录》：“马溪田年七十，归隐于商山书院。诸生问道
者，远近踵集。公山中野服，鹤发童颜，望而即之，皆德
容令色，亦飘然仙风道气。”

《明良录略》：宋濂以学士承旨致仕归，临行赐缗币及
御制文集，皇太子赠以衣三袭。上谕曰：“朕最慎于赏
予，嘉卿忠诚，故有是赐。”又曰：“卿年几何？”曰：“六十有八。”
上曰：“藏此币，俟三十二年后，作百岁衣也。”

《笔记》：曾子年七十，文学始就，乃能著书。孔子曰：“参也
鲁。”盖少时止以孝显，未如晚节之该洽也。

《韦弦》《佩蘧》公年五十，而知四十九之非是，武公年九
十，而思黄发老之箴规，予齿垂六十有七，尚不知六
十六年之犹未是也。昏役无记，岂不虚生？方蘧太迟，
比武不早。庞居士曰：“但愿空诸所有，切弗实诸所无，
吾以此为观察之资。”屠豳记。

《礼记》：